Eiendomsmeglere i fersk undersøkelse: – Stabil og uendret interesse for boligkjøp

Nå begynner permitteringene å komme også i eiendomsmeglerbransjen, men meglerne melder om fortsatt god aktivitet, viser en fersk undersøkelse fra Norges Eiendomsmeglerforbund.

Vis mer byoutline Jørgen Braastad

Publisert: Oppdatert: 25. mars 2020 15:06 , Publisert: 25. mars 2020 10:07

320 av forbundets nær 3.000 medlemmer har svart i undersøkelsen, som ble gjort tirsdag ettermiddag.

Det er en uke siden forrige spørring, og svarene har endret seg lite.

– Meglerne opplever aktivitetsnivået som mer eller mindre uendret siden

forrige uke. Dette er relativt overraskende da man kunne forvente at aktiviteten vil falle vesentlig sterkere enn hva meglerne faktisk opplever, sier administrerende direktør Carl Geving i Norges Eiendomsmeglerforbund (NEF).

Flere vil selge nå

E24s kartlegging av hvordan coronaviruset rammer Bedrifts-Norge viser så langt at 1.712 bedrifter av 2.336 som har sendt inn sine opplysninger må permittere. Det er bedrifter på tvers av mange ulike næringer og bransjer.

Eiendomsmeglerbransjen har frem til nå vært lite berørt av krisen.

Men nå begynner det å komme permitteringer også her, viser NEFs medlemsundersøkelse.

– Bransjen har begynt å permittere, men det er foreløpig ikke

massepermitteringer. Det er variasjon mellom områder og selskaper. Det

vanligste er delvis permittering, sier Geving.

På spørsmålet «er eiendomsmeglere ved ditt kontor berørt av permitteringer», svarer 28 prosent «i svært stor grad».

40 prosent svarer at situasjonen er uendret, noe som vil si at de ikke opplever at det er permitteringer ennå. E24 har vært i kontakt med flere meglerhus landet over. Få melder at de har måttet permittere ansatte hittil.

E24 trenger din hjelp: Meld inn opplysninger om din bedrift her!

Samtidig svarer 42 prosent at de mener coronaepidemien påvirker aktivitetsnivået i bolighandelen i stor grad.

Men viruset ser ikke ut til å påvirke selgernes valg om å legge ut boligen, eller interessen for å gjøre boligkjøp. I Oslo ligger det an til flere visninger i helgen enn i forrige helg. Meglerne sier at de avlyser eller utsetter færre visninger enn i forrige uke.

Administrerende direktør Carl Geving i Norges eiendomsmeglerforbund (NEF). Vis mer byoutline Torstein Bøe / NTB scanpix

– Meglerne opplever at flere vil selge enn for en uke siden. Trolig ser

flere at boligmarkedet fungerer, at flere får solgt til greie priser.

Samtidig kan det ta lengre tid å få solgt når det er færre interessenter i

en periode preget av usikkerhet, og mange må ha flere visninger før

de får solgt, sier Geving.

– Flertallet av meglerne oppfatter interessen som relativt stabil og

uendret siden forrige uke. En mindre andel meglere opplever at

interessen er sterkt påvirket av coronaepidemien. Det kan henge

sammen med at noen markeder kan være sterkere preget av

nedstengning av bedrifter og massepermitteringer, sier han.

– Fungerende marked

Geving peker på flere mulige grunner til at aktivitetsnivået holder seg såpass høyt.

– Man skulle kanskje tro at i en situasjon preget av usikkerhet så ville det smitte over. Men folk trenger å bytte bolig selv om det er krise. Det kan virke som at mange av dem som hadde bestemt seg for å selge nå, gjennomfører. De ser at markedet fungerer, sier han.

Les også DNB snur: Vil gi kundene rentekutt senest 5. april

Geving peker også på at en økning i fleksibilitetskvoten i boliglånsforskriften gir bankene mer handlingsrom, noe som kan bety mer hjelp til dem som for eksempel sitter med mellomfinansiering.

Han tror videre at det blant interessentene kan være en del som har vært på boligjakt lenge.

– Noen meglere opplever at interessenter som ikke har klart å skaffe

seg en bolig i et mer normalt marked, ser en mulighet nå som det er

færre som konkurrerer om de samme objektene, sier han.

Nedgang i antallet solgte boliger

Investeringsdirektør Robert Næss i Nordea har det siste halve året kartlagt boligannonsene på Finn.

Hans statistikk viser at prisantydningene den siste måneden inntil forrige uke har falt med halvannen prosent.

Den siste uken har han imidlertid ikke sett så store bevegelser. Den største endringen nå er antall boliger merket som solgt, hvor det har vært en nedgang på rundt 30 prosent siste uken.

– Med tanke på at hele samfunnet stopper opp så er det kanskje et bedre tall en fryktet. Det kan dog være at salgsprosessene har pågått en stund og at vi dermed ser større nedgang i aktiviteten fremover, skriver Næss i en e-post til E24.

Han tror mange selgere vil ha is i magen og vente med å legge ut boligen for salg, og påpeker samtidig at for dem som allerede har kjøpt bolig og må selge nå, kan det innebære betydelige priskutt.

– Siste uken har rundt 900 av annonsene fått lavere pris. Det er noe høyere tall enn vanlig. Det er dog en så liten andel av samlede antall annonser at det ikke gir et signifikant endring av prisene, skriver han.

Nye tall viser lavere aktivitet

Tall fra Eiendom Norge publisert onsdag viser at aktiviteten i boligmarkedet i forrige uke gikk ned med 36 prosent sammenlignet med samme uke i fjor.

Det totale utbudet i boligmarkedet nasjonalt er nå på nesten samme nivå som samme tidspunkt i 2019.

I snitt ble boligene solgt for 1 prosent under prisantydning i uken som gikk.

Det er knyttet en viss usikkerhet til tallene, i og med at påsken faller tidlig i april i år, og mange vanligvis venter til etter påske med å selge boligen sin.

– Selv om aktiviteten har gått ned sammenlignet med samme uke i 2019, så selges det et stort antall boliger sett i lys av tiltakene mot koronautbruddet, sier Eiendom Norge-sjef Henning Lauridsen i en pressemelding.

Her kan du lese mer om Boligmarkedet Norges Eiendomsmeglerforbund Coronaviruset Permittering Boliglånsforskriften